LV Eiropas Savienības Oficiālais Vēstnesis C 289/32

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

(2007/C 289/17)

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

KOPSAVILKUMS

PADOMES REGULA (EK) Nr. 510/2006

“SALAME S. ANGELO”

EK Nr.: IT/PGI/005/0332/17.12.2003

ACVN ( ) AĢIN ( X )

Šis kopsavilkums nosaka galvenos produkta specifikācijas elementus informācijas nolūkā.

1. Atbildīgais departaments dalībvalstī:

Nosaukums: Ministero delle Politiche agricole alimentari e forestali Adrese: Via XX Settembre, 20 I-00187 Roma Tālr.: (39) 06 481 99 68 Fakss: (39) 06 42 01 31 26 E-pasts: qpa3@politicheagricole.it

2. Grupa:

Nosaukums: Consorzio tutela salame S. Angelo Adrese: via S. Francesco di Paola, 10 I-98060 S. Angelo di Brolo (ME) Tālr.: (39) 0941 53 41 94 Fakss: (39) 0941 53 41 94 E-pasts: — Sastāvs: ražotāji/pārstrādātāji ( X ) citi ( )

3. Produkta veids:

1.2. grupa. Gaļas produkti (termiski apstrādāti, sālīti, kūpināti u. c.).

4. Specifikācija:

(Regulas (EK) Nr. 510/2006 4. panta 2. punkta prasību kopsavilkums)

4.1. Nosaukums: “Salame S. Angelo”

4.2. Apraksts: “Salame S. Angelo” ir viendabīga maisījuma desa, kas ražota tikai no cūkgaļas un pildīta dabīgā zarnu apvalkā. Laižot tirdzniecībā produktu “Salame S. Angelo”, tas var būt dažāda izmēra, bet jebkurā gadījumā tam raksturīga neregulāra un cilindriska ārējā virsma ar klasisko pelējuma “sarmojumu” un nogatavinātām desām tipisko pelēkbalto slāni. Desas konsistence ir maiga un blīva. Desas šķēle ir blīva un viendabīga, taukaudu daļas un liesās daļas ir cieši saistītas. Liesā daļa ir rubīnsarkanā krāsā, taukaudi — baltā krāsā. Produkts ir aromātisks ar izsmalcinātu un tipisku smaržu un nedaudz pikantu garšu. Kad nogatavināšana ir pabeigta, ph vērtība ir no 5,1 līdz 6,2 un aw vērtība ir no 0,81 līdz 0,96.

4.3. Ģeogrāfiskais apgabals: Desu “Salame S. Angelo” ražo Sant'Angelo di Brolo pašvaldības teritorijā.

4.4. Izcelsmes apliecinājums: Jāpārrauga visi ražošanas procesa posmi, katrā no tiem reģistrējot ievestos un izvestos produktus. Produkta izsekojamība tiek nodrošināta arī, reģistrējot lopkopjus, lopu kāvējus, gaļas izcirtējus un iepakotājus īpašos kontroles iestādes pārraudzībā esošos sarakstos un ziņojot par saražotajiem daudzumiem. Tādēļ papildus 4.8. punktā minētajām norādēm uz etiķetēm jānorāda arī produkta identifikācijas kods. Visas attiecīgajos reģistros ierakstītās fiziskās vai juridiskās personas pārbauda kontroles iestāde, kā noteikts produkta specifikācijā un attiecīgajā kontroles plānā.

4.5. Ražošanas metode: Specifikācijā paredzēts, ka desas “Salame S. Angelo” ražošanai apstiprinātā un izmantotā izejviela ir svaiga gaļa, kas iegūta no atsevišķu šķirņu cūkām, tas ir, no tradicionālo šķirņu “Large White”, “Landrace” un “Duroc” tīršķirņu vai šo pašu šķirņu kuiļu pēcnācēju cūkām vai no cūkām, kas iegūtas, krustojot minētās šķirnes, vai kas ir minēto šķirņu un vietējo šķirņu hibrīdu kuiļu pēcnācējas. Turklāt cūkām jābūt labi nobarotām, to izcelsmes vieta drīkst būt tikai ES dalībvalstis, un pēc nokaušanas to svars nedrīkst būt mazāks par 125 kg. Pārstrādei paredzētās izejvielas jānogādā ražošanas uzņēmumos veselu pusliemeņu veidā (ieskaitot galvu). Ir stingri aizliegts lietot saldētu un/vai sasaldētu gaļu, un ir atļauts atdzesēt gaļu no 0 ° līdz +4 ° temperatūrā ne ilgāk par sešām dienām, skaitot no cūku nokaušanas dienas.

Ir kategoriski aizliegts lietot no sivēnmātēm vai kuiļiem iegūtu gaļu, kā arī izmantot speķi turpmākai gaļas apstrādei.

Proporcionālā daudzumā jāizmanto šādas no vesela cūkas pusliemeņa iegūtas un no cīpslām atdalītas daļas: ciska, garais muguras gabals, fileja, plecu daļa, kakla daļa un iztīrīta krūtiņa. Gaļas gabaliņi un tauki, kas veido desas masu, jāsasmalcina a punta di coltello (ar naža galu). Šajā apstrādes posmā var izmantot arī gaļas maļamo mašīnu ar griezējmehānisma sietu, kura kvadrātveida caurumu diametrs ir 12 mm. Iepriekš sagrieztas gaļas maisījumā, kam pievienota jūras sāls, rupji malti melnie pipari un kālija nitrāts, gaļas un tauku attiecība nedrīkst pārsniegt 100/20, tas ir, tajā drīkst būt ne vairāk kā 20 % tauku. Ir stingri aizliegts pievienot speķi. Apvalku, kas iegūts tikai no cūkas zarnas, no viena gala pie pamatnes aizsien ar auklu, pēc tam apvalku izgriež otrādi, piepilda ar desas masu, vaļējo galu sasien un nostiprina. Produkta žāvēšana un nogatavināšana jāveic labi vēdinātās un savstarpēji nošķirtās telpās, ražošanas telpu novietojumā ņemot vērā klimata raksturīgās īpašības, un attiecīgās žāvēšanas un nogatavināšanas telpās, kurās dabiskie klimatiskie apstākļi un tehnoloģiskās sistēmas nodrošina gaisa plūsmas cirkulēšanu, to regulējot, atjaunojot un vienmērīgi izplatot ap visu produktu.

Nogatavināšanas posma beigās kontroles iestāde pārbauda to, vai produktam piemīt 2. pantā aprakstītās īpašības. Ja ir izpildītas visas standarta prasības, produktam piestiprina šīs ražošanas specifikācijas 8. pantā minēto etiķeti, kā noteikts kontroles plānā.

Ražošanas un nogatavināšanas darbības jāveic ražošanas apgabalā.

4.6. Saikne: Ģeogrāfiskās izcelsmes norāde “Salame S. Angelo” ir atzīta, pamatojoties uz produkta reputāciju, ko desas ražotāji un produkts “Salame S. Angelo” ir ieguvis, pateicoties produkta specifiskajām organoleptiskajām īpašībām, kas raksturīgas senām tradīcijām bagātajai kultūrai.

Daudzu gadu gaitā gūtā popularitāte un slava liecina par to, ka šis produkts tiek augstu novērtēts, un tā ģeogrāfiskās izcelsmes norāde “Salame S. Angelo” ir tik lielā mērā atpazīstama, ka ir bijuši mēģinājumi imitēt un nepareizi lietot produkta nosaukumu.

Pierādījums par desas “Salame S. Angelo” reputāciju un tirdzniecību ir 1982. gada 10. janvārī izdotie rēķini par produkta “Salame S. Angelo” pārdošanu. Diplomdarba nosaukums “Salame S. Angelo: Prodotto di Nicchia” (Salame S. Angelo: nišas produkts) pierāda to, ka specifikācijā norādītajā ražošanas teritorijā jau pirms daudziem gadiem ražošanas apgabals bijis pazīstams saistībā ar tā produkta kvalitatīvajām un organoleptiskajām īpašībām, kā arī ar iedzīvotāju zināšanām, kuri rūpīgi nodeva “Salame S. Angelo” ražošanas metodes no paaudzes paaudzē. Šāds diplomdarbs pats par sevi ir garantija produkta reputācijai, jo maz ticams, ka tiktu ierosināts un turklāt arī apstiprināts diplomdarbs par īpašu pārtikas produktu, ja tam nebūtu uz vietējām tradīcijām balstītu pamatotu pierādījumu.

Produkta kvalitāte un tā organoleptiskās īpašības, kas minētas 4.2. punktā, ir atkarīgas no nogatavināšanas pamatposma, ko pozitīvi ietekmē mikroklimats un Sant'Angelo di Brolo ielejas īpašā morfoloģija, ar ko tā ievērojami atšķiras no apkārtējām teritorijām.

Tās nogāzes aizsargā ieleju no jūras vēja un aukstām kalnu vēja brāzmām, veidojot piemērotus temperatūras, mitruma un gaisa plūsmas apstākļus, kas rada atšķirīgu mikrovidi, padarot teritoriju par lielu nogatavināšanas telpu, un šādi apstākļi nav atrodami nekur citur.

4.7. Pārbaudes struktūra: Kontroles iestāde atbilst standarta EN 45011 nosacījumiem.

4.8. Marķējums: Lai nodrošinātu pienācīgu nosaukuma aizsardzību, jāpieņem atšķirīgi un viegli atpazīstami identifikācijas kritēriji. Uzreiz pēc produkta iepildīšanas apvalkā un nosiešanas tas jāapzīmogo, lai garantētu izcelsmes pierādījumu.

Uz produkta, ko laiž tirdzniecībā, skaidriem un neizdzēšamiem burtiem jānorāda nosaukums “Salame S. Angelo”, ko var viegli atšķirt no jebkāda cita etiķetē norādītā uzraksta, pēc tā jāietver nosaukums “Indicazione Geografica Protetta” (ģeogrāfiskās izcelsmes norāde) un/vai saīsinājums IGP (AĢIN). Ja produktu paredzēts laist tirdzniecībā ārzemju tirgū, ģeogrāfiskās izcelsmes norādi var tulkot tās valsts valodā, kurā paredzēts tirgot produktu.

Šādas norādes ir nedalāmi saistītas ar ģeogrāfiskās izcelsmes norādes logotipu.

Nedrīkst pievienot nekādu citu aprakstu, ja tas nav skaidri paredzēts.

Papildus minētajiem uzrakstiem un nosaukuma logotipam uz etiķetes jānorāda produkta identifikācijas kods.

Pēc marķēšanas desu “Salame S. Angelo” var laist tirdzniecībā sveramā veidā, iepakotu vakuumā vai modificētā atmosfērā, veselu, gabalos vai sagrieztu šķēlēs.

(1) OV L 93, 31.3.2006., 12. lpp.